CELEX: C2007/117/45
Language: el
Date: 2007-05-26 00:00:00
Title: Υπόθεση T-89/07: Προσφυγή-αγωγή της 23ης Μαρτίου 2007 — VIP Car Solutions κατά Κοινοβουλίου

26.5.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 117/29
            
         Προσφυγή-αγωγή της 23ης Μαρτίου 2007 — VIP Car Solutions κατά Κοινοβουλίου
   (Υπόθεση T-89/07)
   (2007/C 117/45)
   Γλώσσα διαδικασίας: η γαλλική
   Διάδικοι
   
      Προσφεύγουσα-ενάγουσα: Vip Car Solutions (Hoenheim, Γαλλία) (Εκπρόσωπος: G. Welzer, avocat)
   
      Καθού: Ευρωπαϊκό Κοινοβούλιο
   Αιτήματα της προσφεύγουσας-ενάγουσας
   Η προσφεύγουσα-ενάγουσα ζητεί από το Πρωτοδικείο
   
               —
            
            
               να ακυρώσει την απόφαση του Ευρωπαϊκού Κοινοβουλίου περί αρνήσεως αναθέσεως της συμβάσεως PE/2006/06/UTD/1 — μεταφορά των μελών του Ευρωπαϊκού Κοινοβουλίου κατά τις συνεδριάσεις του στο Στρασβούργο, που κοινοποιήθηκε στις 24 Ιανουαρίου 2007·
            
         
               —
            
            
               να ακυρώσει όλες τις μεταγενέστερες πράξεις·
            
         
               —
            
            
               να υποχρεώσει το Κοινοβούλιο να καταβάλει ως αποζημίωση το ποσό των 500 000 ευρώ·
            
         
               —
            
            
               να καταδικάσει το Κοινοβούλιο στα δικαστικά έξοδα·
            
         
               —
            
            
               να καταδικάσει το Κοινοβούλιο στα μη δυνάμενα να αναζητηθούν έξοδα έως του ποσού των 5 000 ευρώ.
            
         Λόγοι ακυρώσεως και κύρια επιχειρήματα
   Η προσφεύγουσα βάλλει κατά της αποφάσεως Ευρωπαϊκού Κοινοβουλίου με την οποία απορρίφθηκε η προσφορά της στον διαγωνισμό PE/2006/06/UTD/1 — μεταφορά των μελών του Ευρωπαϊκού Κοινοβουλίου κατά τις συνεδριάσεις του στο Στρασβούργο (1).
   Προς στήριξη της προσφυγής-αγωγής της, η προσφεύγουσα-ενάγουσα προβάλλει, πρώτον, παράβαση των κριτηρίων ανάθεσης της συμβάσεως διαγωνισμού, ιδίως δε των κριτηρίων που αφορούν την τιμή, στο μέτρο που ισχυρίζεται ότι πρόσφερε την χαμηλότερη τιμή και ότι το κριτήριο αυτό έπρεπε να αναλογεί στο 55 % της αναθέσεως της συμβάσεως.
   Εξάλλου, η προσφεύγουσα προβάλλει ότι η προσβαλλόμενη απόφαση παραβαίνει το άρθρο 100 του δημοσιονομικού κανονισμού (2), σύμφωνα με το οποίο η γνωστοποίηση ορισμένων στοιχείων δύναται να παραλειφθεί στις περιπτώσεις που θα έθιγε τα θεμιτά εμπορικά συμφέροντα δημόσιων ή ιδιωτικών επιχειρήσεων ή θα παρέβλαπτε τον θεμιτό ανταγωνισμό μεταξύ των εν λόγω επιχειρήσεων. Κατά την προσφεύγουσα, η πληροφορία που ζητούσε, δηλαδή η προτεινόμενη από τον ανάδοχο της σύμβασης τιμή, δεν εμπίπτει στο πεδίο εφαρμογής του εν λόγω άρθρου και, επομένως, δεν είναι νόμιμη η άρνηση κοινοποιήσεως.
   
      (1)  Προκήρυξη διαγωνισμού «Μεταφορά των μελών του Ευρωπαϊκού Κοινοβουλίου με αυτοκίνητο και μικρά λεωφορεία με οδηγό κατά τις περιόδους συνεδριάσεων στο Στρασβούργο», ΕΕ S 2006, 177-187988.
   
      (2)  Κανονισμός (ΕΚ, Ευρατόμ) 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (ΕΕ L 248, σ. 1).